Predkladacia správa

Základným dôvodom pre iniciatívne predloženie návrhu zákona je fakt, že  Slovenská republika napriek ratifikácii Dohovoru OSN o právach dieťaťa (v roku 1991) a Dohovoru OSN o právach osôb so zdravotným postihnutím (v roku 2010) nemá doposiaľ vyriešený ani pri deťoch, ani pri osobách so zdravotným postihnutím, inštitút nezávislého mechanizmu prijímania a preskúmavania sťažností od detí/zdravotne postihnutých alebo v ich mene, nezávislý mechanizmus monitorovania implementácie Dohovorov zodpovedajúci Parížskym princípom t.j. špecifické inštitúcie ochrany práv detí a práv osôb so zdravotným postihnutím. Absencia takýchto inštitútov je zdôraznená skutočnosťou, že Slovenská republika ratifikovala tzv. Tretí opčný protokol k Dohovoru OSN o právach dieťaťa o procedúre oznámení a rovnaký záväzok vyplýva aj z opčného protokolu k Dohovoru OSN o právach osôb so zdravotným postihnutím.   

Ministerstvo práce, sociálnych vecí a rodiny SR  na podnet Výboru pre deti mládež  a Výboru pre práva osôb so zdravotným postihnutím Rady vlády pre ľudské práva národnostné menšiny a rodovú rovnosť  prevzalo na seba úlohu v spolupráci s Ministerstvom spravodlivosti Slovenskej republiky a s Ministerstvom zahraničných vecí a európskych záležitostí Slovenskej republiky  pripraviť návrh riešenia inštitucionálneho zabezpečenia verejnej ochrany práv detí a verejnej ochrany práv osôb so zdravotným postihnutím.
Za týmto účelom bola zriadená pracovná skupina zložená zo zástupcov uvedených ministerstiev a členov výborov z prostredia reprezentatívnych organizácií osôb so zdravotným postihnutím a  reprezentatívnych organizácií pre deti. 

Členovia pracovnej skupiny navrhli riešiť ochranu špecificky zaručených ľudských práv samostatnými nezávislými inštitútmi s ustanovením konkrétnych osôb zabezpečujúcich ochranu práv zaručených medzinárodnými dohovormi skupinám populácie vyžadujúcim osobitnú pozornosť s personálnym aj materiálno-technickým zázemím prostredníctvom  úradov komisárov. 

Podstatou činnosti komisárov bude, na rozdiel od ostatných orgánov ochrany práv, špecializovaná verejná ochrana práv spočívajúca v tom, že komisár sa v prípade detí bude zaoberať výlučne právami detí a komisár v prípade osôb so zdravotným postihnutím výlučne právami tejto skupiny uznanými v dohovoroch OSN, bez ohľadu na to, či ich vymedzuje Ústava SR. Návrh ponecháva rozsah pôsobnosti verejného ochrancu práv nedotknutý s paralelnou úpravou kompetencií komisárov v špecifických oblastiach, keďže i Parížske princípy možnosť spolupráce relevantných vnútroštátnych inštitúcií v oblasti ochrany ľudských práv vítajú.

Návrh zákona utvára podmienky na nezávislé pôsobenie komisárov a rieši aj otázku akceptácie komisára zo strany reprezentatívnych organizácií prostredníctvom ich vyjadrení k osobe komisára ešte pred jeho voľbou. Návrh zákona tiež komisárom  priznáva kompetenciu podávania oznámení na príslušné výbory OSN v mene dieťaťa a  v mene osôb so zdravotným postihnutím.

Financovanie výkonu právomocí komisárov ako aj činnosť Úradu komisára pre deti a Úradu komisára pre osoby so zdravotným postihnutím bude zabezpečené prostredníctvom dotácií zo štátneho rozpočtu podľa zákona č. 523/2004 o rozpočtových pravidlách verejnej správy a o zmene a doplnení niektorých zákonov. Takáto forma financovania je plne v súlade s Parížskymi princípmi.

Pracovná verzia návrhu zákona bola predložená na rokovanie Výboru pre deti a mládež a na rokovanie Výboru pre osoby so zdravotným postihnutím, ktoré uznesením č. 40 z 30. septembra 2014 a uznesením č. 46 z 29. septembra 2014 schválili výstup spoločnej pracovnej skupiny a odporučili predsedovi výboru ministrovi práce, sociálnych vecí a rodiny postúpiť materiál do legislatívneho procesu.    

Predkladaný návrh zákona zakladá nárok na rozpočet verejnej správy, nemá dopad na podnikateľské prostredie a na informatizáciu spoločnosti a životné prostredie. Pozitívny sociálny vplyv má predkladaný návrh v tom, že novozriadené inštitúty na ochranu práv detí a práv osôb so zdravotným postihnutím,  majú nielen podporovať  práva ale práva detí a osôb so zdravotným postihnutím aj presadzovať t.j. zlepšovať ich celkové postavenie v spoločnosti.

Návrh zákona bol zaslaný prostredníctvom portálu právnych predpisov dňa 4. decembra 2014 na medzirezortné pripomienkové konanie, ktorého vyhodnotenie je súčasťou predkladaného materiálu. Na rokovanie sa návrh zákona predkladá bez rozporov.

Návrh zákona nebol predmetom vnútrokomunitárneho pripomienkového konania.

Návrh zákona je v súlade s Ústavou Slovenskej republiky, ústavnými zákonmi Slovenskej republiky a ostatným všeobecne záväznými právnymi predpismi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.